
Πολλοί ήταν οι φίλοι του καταξιωμένου σκηνοθέτη Γιώργου Δάμπαση οι οποίοι, τη Δευτέρα 23 Ιανουαρίου 2023, παρακολούθησαν, στο Σπίτι της Κύπρου στην Αθήνα, την παρουσίαση της τρίτης ποιητικής συλλογής του, που κυκλοφορεί από τις Εκδόσεις Βακχικόν, με τίτλο «ΠΡΟΦΗΤΕΙΕΣ».

Χαιρετισμό στην εκδήλωση απηύθηνε ο εκδότης Νέστωρ Πουλάκος. Για την ποιητική συλλογή μίλησαν, η φιλόλογος Ελένη Αντωνιάδου, πρώην Μορφωτική Ακόλουθος της Κυπριακής Πρεσβείας και ο σκηνοθέτης Άρης Φατούρος, Σύμβουλος Προγράμματος του Τηλεοπτικού Σταθμού της Βουλής των Ελλήνων.
Ποιήματα απέδωσε και ερμήνευσε, με τον δικό του μοναδικό τρόπο, ο συνθέτης, μουσικός, ηθοποιός και δάσκαλος Γιάννης Ζουγανέλης.

Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:

https://diavlos.grnet.gr/room/1607?eventid=13559

Ο Γιώργος Δάμπασης γεννήθηκε το 1940 στον Πειραιά και αποφοίτησε από την Ιωνίδειο Σχολή. Σπούδασε Πολιτικές Επιστήμες στο Πάντειο Πανεπιστήμιο και στα φοιτητικά χρόνια του εξέδιδε το λογοτεχνικό περιοδικό «ΤΟ ΑΥΡΙΟ», στο οποίο δημοσίευε διηγήματα και ποιήματα εμπνευσμένα από τη Σχολή του Σοσιαλιστικού Ρεαλισμού. Το 1963 πηγαίνει στο Λονδίνο, όπου σπουδάζει Αγγλική Φιλολογία στο Princeton College, Δημοσιογραφία στο School of Journalism της Fleet Street και Σκηνοθεσία Τηλεόρασης.

Το 1965 επιστρέφει στην Ελλάδα και προσλαμβάνεται στην Πειραματική Τηλεόραση του ΕΙΡ με Γενικό Διευθυντή, τότε, τον Αναστάσιο Πεπονή. Στην ΕΡΤ υπηρέτησε επί 35 συναπτά έτη στην παραγωγή τηλεοπτικών εκπομπών. Έχει σκηνοθετήσει πάρα πολλές μουσικοχορευτικές παραγωγές. Η πιο σημαντική δουλειά του είναι η σειρά 12 ωριαίων επεισοδίων με τίτλο «ΙΣΤΟΡΙΑ ΓΡΑΜΜΕΝΗ ΜΕ ΝΟΤΕΣ» με συνεργάτη τον καθηγητή Θεατρολογίας Θεόδωρο Χατζηπανταζή.

Έχει εκδώσει την ποιητική συλλογή ο «ΜΙΚΡΟΣ ΕΡΩΤΙΚΟΣ», την ιστορία των απαρχών της ελληνικής τηλεόρασης με τίτλο «ΣΤΗΝ ΕΠΟΧΗ ΤΗΣ ΤΗΛΕΟΡΑΣΗΣ». Η δεύτερη συλλογή ποιημάτων του με τίτλο «ΑΓΓΕΙΟΓΡΑΦΙΕΣ» βγήκε σε ηλεκτρονική μορφή στο διαδίκτυο (aggeiografies.gr). Την εποχή αυτή μεταδίδεται από το κανάλι της Βουλής, κάθε Σάββατο στις 5 μ.μ., η σειρά 24ρων επεισοδίων με τίτλο «Η ΕΞΟΡΙΣΤΗ ΕΛΛΗΝΙΚΗ ΤΕΧΝΗ».

